Diari Oficial de la Generalitat Valenciana


Sumari del DOGV 3463, del 29-03-1999 (1999/2247)

ORDRE de 9 de març de 1999, de la Conselleria d'Agricultura, Pesca i Alimentació, per la qual es regulen ajudes per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3463

Data del DOGV
:   29-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2247


Data del document
:   09-03-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * explotació agrària
    * suport econòmic
    * ajuda a l'agricultura

ORDRE de 9 de març de 1999, de la Conselleria d'Agricultura, Pesca i Alimentació, per la qual es regulen ajudes per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals. [1999/M2247]
  
El coneixement de les explotacions agràries de la Comunitat Valenciana és un element per a la definició i l'establiment d'actuacions que ha de dur a terme l'administració en el medi rural i l'Inventari d'Explotacions Agràries és l'instrument en el qual se sistematitza aquesta informació.
  
Iniciats els treballs d'actualització de l'Inventari d'Explotacions Agràries de la Comunitat Valenciana en exercicis anteriors i com que no han conclòs els treballs per limitacions de mitjans econòmics, personals i materials, cal continuar en l'actual exercici fins a completar l'inventari en el conjunt dels municipis de la Comunitat Valenciana.
  
Atés que l'àmbit municipal és la base territorial en què es basa l'inventari, sense perjudici del suport dels serveis territorialitzats de la Conselleria d'Agricultura, Pesca i Alimentació, els ajuntaments poden prestar, mitjançant la col·laboració que es regula en aquesta ordre, un suport fonamental per a la realització dels treballs d'actualització de l'inventari, i que es pot establir en l'àmbit dels convenis singularitzats per a la prestació de serveis d'interés general agrari per part de les entitats locals valencianes, subscrits a l'empara del Conveni Marc entre la Generalitat Valenciana, el Ministeri d'Agricultura, Pesca i Alimentació, i la Federació Valenciana de Municipis i Províncies, de 16 de maig de 1989, especialment si considerem l'existència d'un col·lectiu de personal que, procedent de les extingides cambres agràries locals, té la seua destinació en els ajuntaments en virtut d'aquests convenis.
  
Dins dels objectius de millora dels serveis agraris del municipi i foment dels consells agraris municipals, com a continuació de la línia establida amb anterioritat, es mantenen les ajudes per a la millora de l'equipament informàtic que servisca tant per a la realització dels treballs de manteniment de l'Inventari d'Explotacions Agràries, com per a la prestació de serveis agraris i suport al consell agrari municipal. Per tot això,
  
Ordene
  
Article 1
  
Aquesta ordre estableix les normes per a la concessió d'ajudes per la col·laboració en l'actualització de l'Inventari d'Explotacions Agràries de la Comunitat Valenciana i per a la millora de l'equipament informàtic en els municipis que servisca als fins de millora dels serveis agraris i de suport als consells agraris municipals.
  
Article 2
  
La col·laboració en l'actualització de l'Inventari d'Explotacions Agràries s'estableix amb caràcter general en el marc dels convenis singularitzats subscrits amb els ajuntaments a l'empara del Conveni Marc de 16 de maig de 1989, entre la Generalitat Valenciana, el Ministeri d'Agricultura, Pesca i Alimentació, i la Federació Valenciana de Municipis i Províncies.
  
Els treballs que es realitzen a través dels ajuntaments els portarà a terme el personal que, procedent de les extingides cambres agràries locals, presta serveis agraris en els municipis sota la dependència orgànica o funcional de l'ajuntament, en virtut del conveni subscrit, sense perjudici que, per raons del servei que presten, puga encomanar-se a altre personal, a criteri de l'ajuntament.
  
No obstant això, els ajuntaments que no hagen subscrit conveni i ho sol·liciten també podran accedir a les ajudes prestant la col·laboració amb els mitjans propis.
  
Article 3
  
Les sol·licituds es remetran a la Direcció General d'Indústria, Cooperativisme, Pesca i Relacions Agràries de la Conselleria d'Agricultura, Pesca i Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
La Conselleria d'Agricultura, Pesca i Alimentació, a través de les cambres agràries provincials, posarà a disposició del peticionari la relació de les explotacions agràries del municipi l'actualització del qual es pretén, com també les normes i instruccions per a la realització dels treballs.
  
El termini de presentació de sol·licituds s'estableix en dos mesos, comptadors des de l'endemà de la publicació d'aquesta ordre. El termini per a resoldre serà de tres mesos i s'entendran desestimades les subvencions no resoltes de manera expressa.
  
Concedida la subvenció en concepte de col·laboració en l'actualització de l'inventari d'explotacions, podrà lliurar-se fins al 40% d'aquesta.
  
Article 4
  
L'ajuda que rebrà l'ajuntament en concepte de col·laboració per l'actualització de l'Inventari d'Explotacions Agràries, la finalitat de la qual és cobrir les despeses ocasionades pels treballs de camp i els d'introducció de les dades en suport informàtic, s'estableix en una subvenció global i única, resultant d'aplicar la quantitat de fins a 200 pessetes per explotació inclosa en la relació inicial, que s'ha d'actualitzar, corresponent al municipi.
  
Els ajuntaments que presenten els treballs abans del 30 de setembre i amb un nombre d'explotacions inventariades en el municipi superior en un 10% al nombre considerat en la subvenció concedida, podran sol·licitar una subvenció complementària, corresponent al nombre d'explotacions no considerades en la subvenció inicial. La petició s'adjuntarà a l'entrega dels treballs dins del termini indicat. El termini de resolució i altres requisits per a aquesta subvenció complementària seran els mateixos que per a la subvenció inicial i la concessió d'aquesta subvenció quedarà supeditada, en qualsevol cas, a les disposicions pressupostàries existents.
  
La Conselleria d'Agricultura, Pesca i Alimentació facilitarà l'aplicació informàtica necessària per a la realització d'aquests treballs.
  
Un determinat ajuntament podrà accedir a les ajudes corresponents a l'actualització de l'Inventari d'Explotacions Agràries de diversos municipis, si hi ha conformitat o delegació per part dels municipis implicats i si, preferentment, es corresponen amb les extingides cambres agràries locals en què prestava serveis personal que actualment té la seua destinació en aquest ajuntament.
  
Article 5
  
Per a la concessió de les ajudes en concepte d'actualització de l'Inventari d'Explotacions Agràries els municipis que van prestar la conformitat en exercicis anteriors i no van accedir a les ajudes per limitacions pressupostàries tindran prioritat en la concessió de les ajudes. La resta de sol·licituds es resoldran per ordre de registre d'entrada fins a completar el límit del crèdit establit en la dotació pressupostària.
  
Article 6
  
Les cambres agràries provincials col·laboraran amb la Conselleria d'Agricultura, Pesca i Alimentació en el seguiment i coordinació dels treballs objecte de subvenció que es regulen en aquesta ordre, de conformitat amb l'Ordre de 5 de febrer de 1996, de la Conselleria d'Agricultura i Medi Ambient, per la qual es regula la comanda de determinades funcions a les cambres agràries provincials.
  
Article 7
  
Els ajuntaments que manifesten la conformitat per a la col·laboració en l'actualització de l'Inventari d'Explotacions Agràries podran sol·licitar, així mateix, ajudes en concepte d'adquisició d'equipament informàtic de caràcter inventariable que servisca als fins de millora dels serveis agraris del municipi i de suport al consell agrari municipal. La subvenció serà com a màxim del 70% del cost i no podrà superar les 200.000 pessetes per ajuntament.
  
Els municipis que van realitzar l'actualització de l'Inventari d'Explotacions Agràries en exercicis anteriors i no van tenir accés a les ajudes per aquest concepte per limitacions del crèdit pressupostari o altra qüestió aliena a la seua voluntat, podran tornar a sol·licitar aquesta modalitat d'ajuda el 1999.
  
Les sol·licituds es remetran a la Direcció General d'Indústria, Cooperativisme, Pesca i Relacions Agràries de la Conselleria d'Agricultura, Pesca i Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El termini de presentació de sol·licituds s'estableix en dos mesos, comptadors des de l'endemà de la publicació d'aquesta ordre. El termini per a resoldre serà de tres mesos i s'entendran desestimades les subvencions no resoltes de manera expressa.
  
Per a la recepció d'aquestes ajudes en concepte d'equipament informàtic, caldrà que estiga constituït el consell agrari municipal, de conformitat amb la Llei 5/1995, de 20 de març, de la Generalitat Valenciana, de Consells Agraris Municipals.
  
Si es dóna el cas que les ajudes sol·licitades per aquest concepte superen la dotació pressupostària, serà criteri per a la distribució de les ajudes per a aquest exercici de 1999 el nombre d'explotacions agràries del municipi de la relació inicial que s'ha d'actualitzar.
  
Article 8
  
Les subvencions es concediran a càrrec del Programa 714.30, d'Indústries i Relacions Agràries, del pressupost de despeses de la Generalitat Valenciana, línia 409/000/99, amb un crèdit de 36.705.214 pessetes (155.928,74 euros) per a les subvencions corresponents a l'actualització de l'Inventari d'Explotacions Agràries, i la línia 704/000/99, amb un crèdit de 9.800.000 pessetes (58.899,19 euros) per a les subvencions establides per a l'adquisició d'equipament informàtic, quantitats consignades per a l'exercici de 1999.
  
Article 9
  
La Conselleria d'Agricultura, Pesca i Alimentació es reserva el dret d'efectuar les comprovacions i inspeccions que es consideren necessàries respecte de la correcta realització dels treballs i aplicació de les ajudes concedides a les seues finalitats.
  
1. Els treballs corresponents a l'actualització de l'Inventari d'Explotacions, realitzats de conformitat amb les instruccions emanades de la Direcció General d'Indústria, Cooperativisme, Pesca i Relacions Agràries, hauran de ser remesos, a través de les cambres agràries provincials, en el moment de conclusió i, en qualsevol cas, a fi de garantir-ne el pagament de les subvencions durant l'exercici econòmic, abans del 31 d'octubre.
  
2. Per a les ajudes en concepte d'equipament informàtic de caràcter inventariable, es presentaran, amb anterioritat al 31 d'octubre de l'exercici econòmic, els comprovants dels pagaments realitzats, que correspondran a adquisicions de l'exercici. S'entendrà per aquests les factures de despeses expedides a l'ajuntament i els corresponents justificants de pagament i s'adjuntarà un certificat del secretari/interventor de l'ajuntament de pagament a càrrec del pressupost de la corporació municipal, com també un certificat del consell agrari municipal sobre l'ús per als serveis agraris que s'estableixen en aquesta ordre.
  
Article 10
  
La informació estadística i de comptabilitat subministrada tindrà el caràcter de secret estadístic i estarà sotmesa al que es preceptua sobre això en la Llei de la Funció Estadística Pública, de 9 de maig de 1989, i en la Llei de la Generalitat Valenciana d'Estadística de la Comunitat Valenciana, de 7 de juny de 1990.
  
Les dades estadístiques subministrades per les entitats col·laboradores no podran publicar-se ni facilitar-se més que de manera numèrica, sense cap referència de caràcter individual.
  
Disposicions finals
  
Primera
  
S'autoritza la Direcció General d'Indústria, Cooperativisme, Pesca i Relacions Agràries perquè dicte les resolucions que considere necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 9 de març de 1999
  
El conseller d'Agricultura, Pesca i Alimentació,